E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2020. október 27-i ülésére**

**Javaslat az új Integrált Településfejlesztési Stratégia partnerségi egyeztetésre bocsátható változatának előkészítésével kapcsolatos döntések meghozatalára**

Szombathely Megyei Jogú Város Közgyűlése a 312/2018. (XII.10.) Kgy. sz. határozatában úgy döntött, hogy a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet szerinti felülvizsgálat eredményeinek ismeretében **megújítja a város hosszú távú településfejlesztési koncepcióját és integrált településfejlesztési stratégiáját**. Az integrált településfejlesztési stratégia (ITS) felülvizsgált célrendszere a 183/2019. (IV. 30.) Kgy. sz. határozattal került elfogadásra, amelynek alapján megkezdődött az új ITS kidolgozása.

A Városstratégiai, Idegenforgalmi és Sport Bizottság első olvasatban 2019 decemberében tárgyalta az elkészült új ITS szakértői változatát. **A Bizottság a 82/2019. (XII.17.) VISB sz. határozatában az ITS első olvasatos szakértői anyagának módosításáról döntött.**

Az első olvasatos dokumentáció módosítása során egyeztetés történt valamennyi önkormányzati képviselővel a javasolt tartalmi elemek és észrevételek beépítése érdekében. Az egyeztetés során érkezett javaslatok és a javaslatokra adott tervezői válaszok jelen előterjesztés 1. számú mellékletét képezik. A képviselői észrevételek és tervezői válaszok szerint módosításra kerültek az új ITS vonatkozó tervlapjai.

A tervrajzok módosításának elkészültét követően készíthető el az ITS szövegének módosítása, ami folyamatban van a tervezői válaszoknak és a terveknek megfelelően.

Az észrevételek alapján végrehajtott tervrajzi változtatások az egész várost áttekintően, valamint önkormányzati képviselői választókerületek szerinti bontásban kerülnek bemutatásra jelen előterjesztés 2. számú mellékleteként. A mellékletben szereplő tervrajzok csak a Bizottság 82/2019. (XII.17.) VISB sz. határozata utáni önkormányzati egyeztetési fordulóban végrehajtott változtatásokat tartalmazzák a jobb áttekinthetőség érdekében, mint módosított első olvasatos dokumentumok. Viszonyítási alapjukat a 2019. december 17-ei bizottsági ülés 6. napirendi pontjához kiküldött teljes ITS tervei képezik (elérhetősége: <https://www.szombathely.hu/kozgyules/e-bizottsag/2179.1582/>), amelyek műszaki tartalmához képest a most közölt változtatások során elvételre nem, csak hozzáadásra kerültek beavatkozások. Ezáltal az ITS-ben az önkormányzati képviselői észrevételek nyomán végrehajtott változások tervrajzok formájában megjeleníthető része a jelen előterjesztés 2. mellékletében jól követhető.

A Bizottság jelen anyagot érintő jóváhagyása és esetleges új módosító javaslatai figyelembevételével kerülhet sor az **ITS-nek az önkormányzati képviselők és a hivatali munkatársak körén kívül történő, jogszabályban előírtak szerinti közigazgatási egyeztetésre és társadalmi vitára bocsátható teljes partnerségi egyeztetési változatának** elkészítésére, amely a **Bizottság és a Közgyűlés novemberi ülésén** kerül előterjesztésre.

A Közgyűlés jóváhagyása esetén kezdődhet meg az **ITS önkormányzaton kívüli szereplőkkel történő partnerségi egyeztetése**. A 314/2012. (XI. 8.) Korm. rendelet 29/A. §-a rögzíti, hogy a polgármester - a széles körű társadalmi bevonás és a nyilvánosság biztosítása érdekében - a koncepció, a stratégia, a településrendezési eszközök, a kézikönyv és a településképi rendelet készítése és módosítása során az önkormányzat rendeletében megállapított partnerségi egyeztetés szabályai szerinti helyen és módon tájékoztatja a partnereket, valamint biztosítja számukra a véleményezés lehetőségét. Az ITS megújítása esetén a tájékoztatás ***lakossági fórum*** megtartásával és az elkészült tervezetnek az ***önkormányzat honlapján*** való közzétételével történik. Az új ITS tervezetét ***meg kell küldeni*** továbbá a 314/2012. (XI. 8.) Korm. rendeletben és Szombathely Megyei Jogú Város Partnerségi Szabályzatában meghatározott személyek és szervezetek részére. A lakossággal, érdekképviseleti, civil és gazdálkodó szervezetekkel, egyházakkal, államigazgatási szervekkel, az érintett megyei és a közvetlenül érintett szomszédos települési önkormányzatokkal történő véleményeztetés várhatóan **több száz kapcsolatfelvételt fog jelenteni**.

A partnerségi egyeztetés során beérkezett **észrevételek feldolgozásra, értékelésre és megválaszolásra kerülnek,** és ennek eredménye szerint az egyeztetésre bocsátott dokumentum módosítását szükségessé tevő releváns javaslatok, fejlesztési elképzelések – a lehetőségeknek megfelelően – beépítésre kerülnek a dokumentumba. Ezt követően a **Közgyűléssel ismertetni szükséges** a beérkezett véleményeket, értékelésüket és megválaszolásukat - köztük az el nem fogadott véleményeket és indokolásukat - egyeztetés esetén a jegyzőkönyvet, illetve a vélemények alapján a kiküldött partnerségi egyeztetési változatban tett módosításokat. **Az új ITS ezt követően kerülhet elfogadásra és válhat hatályossá.**

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék!

**Szombathely, 2020. október „ ”**

**/: dr. Horváth Attila :/**

**HATÁROZATI JAVASLAT**

 **…/2020. (X.27.) VISB sz. határozat**

A Városstratégiai, Idegenforgalmi és Sport Bizottság a „Javaslat az új Integrált Településfejlesztési Stratégia partnerségi egyeztetésre bocsátható változatának előkészítésével kapcsolatos döntések meghozatalára” című előterjesztést megtárgyalta és a következő döntéseket hozta:

1. A Bizottság az Integrált Településfejlesztési Stratégia módosított tervlapjait a melléklet szerinti tartalommal első olvasatban elfogadja.
2. A Bizottság felkéri a polgármestert, hogy az Integrált Településfejlesztési Stratégia partnerségi egyeztetésre előkészített változatát terjessze a Közgyűlés elé elfogadásra.

**Felelős:** dr. Nemény András polgármester

 dr. Horváth Attila alpolgármester

 Tóth Kálmán, a Városstratégiai, Idegenforgalmi és Sport Bizottság elnöke

 Dr. Károlyi Ákos jegyző

 (A végrehajtásért:

 Kalmár Ervin, a Városüzemeltetési és Városfejlesztési Osztály vezetője)

**Határidő:** 1. azonnal

 2. a Közgyűlés 2020. novemberi ülése